กรมชลประทาน เฝ้าระวังระดับน้ำในแม่น้ำชี-มูล เพิ่มสูงขึ้น
นายวัชระ เสือดี ผู้ทรงคุณวุฒิด้านวิศวกรรมชลประทาน (ด้านบำรุงรักษา) กรมชลประทาน ในฐานะประธานศูนย์บริหารจัดการอุทกภัยลุ่มน้ำชี-มูล (ส่วนหน้า) เปิดเผยว่า ฝนที่ตกหนักอย่างต่อเนื่อง จากอิทธิพลของร่องมรสุมพาดผ่านภาคกลางและภาคตะวันออกเฉียงเหนือตอนล่าง ประกอบกับมรสุมตะวันตกเฉียงใต้กำลังแรงยังคงพัดปกคลุมทะเลอันดามัน ภาคใต้และอ่าวไทย คาดการณ์ว่าจะมีฝนตกหนักบริเวณพื้นที่จังหวัดชัยภูมิ บุรีรัมย์ สุรินทร์ ศรีสะเกษ ยโสธร อำนาจเจริญ และจังหวัดอุบลราชธานี จะส่งผลให้มีปริมาณน้ำในอ่างเก็บน้ำและในลำน้ำสายหลักเพิ่มสูงขึ้น ลุ่มน้ำชี มีพื้นที่ได้รับผลกระทบจากน้ำชีเอ่อล้นตลิ่ง ขณะที่สถานการณ์ลุ่มน้ำมูล มีพื้นที่ที่ยังได้รับผลกระทบจากน้ำมูลเอ่อล้นตลิ่งคือ จังหวัดอุบลราชธานี อำเภอวารินชำราบ และอำเภอเมืองอุบลราชธานี จังหวัดร้อยเอ็ด 4 อำเภอ ได้แก่ อำเภอโพนทราย เกษตรวิสัย สุวรรณภูมิ และอำเภอหนองฮี อธิบดีกรมชลประทาน สั่งการไปยังโครงการชลประทานในพื้นที่เสี่ยงภัยน้ำท่วม ให้เฝ้าระวังและติดตามสถานการณ์น้ำอย่างใกล้ชิด โดยเฉพาะบริเวณจุดเสี่ยงและพื้นที่ที่ยังมีน้ำท่วมขังอยู่ พร้อมทั้งประชาสัมพันธ์ข้อมูลและแจ้งเตือนประชาชนที่อาศัยอยู่บริเวณพื้นที่ริมฝั่งแม่น้ำชี แม่น้ำมูลและลำน้ำสาขา ให้ติดตามสถานการณ์อย่างใกล้ชิด รวมไปถึงการเฝ้าระวังผลกระทบที่อาจเกิดขึ้นจากระดับน้ำเพิ่มสูงขึ้นอีกในระยะนี้ ขณะที่การจัดการน้ำ ได้มีการปรับลดการระบายน้ำจากอ่างเก็บน้ำต่างๆ ในลุ่มน้ำชี-มูล ร่วมกับการปรับแผนการระบายน้ำผ่านเขื่อนทดน้ำ(ฝาย) ประตูระบายน้ำต่างๆในลำน้ำชี-มูล เพื่อพร่องน้ำไว้รับน้ำเหนือ การบริหารพื้นที่ลุ่มต่ำให้เป็นแก้มลิงหน่วงน้ำ การจัดจราจรน้ำในแม่น้ำชี-มูล เพื่อเร่งระบายน้ำไว้รองรับน้ำหลากจากพื้นที่ตอนบน ลดผลกระทบความรุนแรงของอุทกภัย ขอให้ประชาชนเฝ้าระวังติดตามสภาพอากาศและสถานการณ์น้ำจากหน่วยงานราชการอย่างใกล้ชิด